Erger sprinkaanuitbrekings dreig in 2023(Foto: Verskaf) Die departement van landbou, grondhervorming en landelike ontwikkeling sal nou al moet spring indien hulle nóg ’n sprinkaanplaag volgende jaar wil verhoed. Sprinkaanuitbrekings in 2021 en 2022 was die ergste in 25 jaar, met meer as 23 miljoen ha wat geraak is. Amper alles was landbougrond. Agri SA is nou bekommerd dat die 2022/’23-somerseisoen ŉ selfs ernstiger sprinkaanuitbreking tot gevolg kan hê, aangesien sprinkane reeds gebiede geïnfiltreer het. Andrea Campher, Agri SA se risiko- en rampbestuurder, sê nou vernietigende swerms kan in die 2022/’23-somerseisoen voorkom namate sprinkaaneiers op die geïnfiltreerde grond uitbroei. Volgens Campher is uitbrekings in dele van die Noord-Kaap, Oos-Kaap en Wes-Kaap reeds “in volle swang” terwyl die Suid-Afrikaanse Weerdiens (SAWD) bogemiddelde reënval hierdie somer verwag. Om sake te vererger is die kontrakte van sprinkaanbeamptes in die betrokke provinsies nie betyds hernu nie. Campher waarsku nou boere kan nóg groter verliese in 2023 verwag indien daar nie dringend ingegryp word nie. Agri SA het daarom ŉ dringende vergadering met Thoko Didiza, minister van landbou, en Mooketsa Ramasodi, direkteur-generaal van landbou, se kantoor belê om die departement van landbou se reaksie op hierdie dreigende ramp te bespreek. Die dringende uitreiking van sprinkaanbeamptes se kontrakte wat nog nie gefinaliseer is nie, die verkryging van insekdodervoorrade en spuittoerusting; die verspreiding van beskermingstoerusting vir beamptes en die opleiding van nuwe beamptes sal onder meer tydens die vergadering bespreek word. Volgens Campher sal verskeie uitdagings wat in 2021 en 2022 kop uitgesteek het, ook aandag kry. “Baie van hierdie sake het voorheen slegs met behulp van privaatsektorbefondsing aandag gekry om die impak van die openbare sektor se tekortkominge te versag. Die goeie nuus is dat die departement die brandstoftariewe sedert 2013 vir die bekamping van springkaanuitbrekings hersien het, wat dus die volhoubaarheid van beheer en bekampingsmaatreëls deur sprinkaanbeamptes sal verbeter.”